**ÎN APARTAMENTUL MEU (sau INVITAŢIE PRIETENILOR POEŢI)**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aş vrea să veniţi odată în apartamentul meu,

Să puteţi vedea cu toţii poezia ce-o văd eu!

Înainte să răsară, Soarele-şi trimite-o umbră

De lumină roşie-pală, să alunge noaptea sumbră…

Apoi, plin de-obrăznicie, pe la şase dimineaţa

Mă salută cu căldură, iar eu îmi acopăr faţa

Şi de-abia la ora zece uită să mă deranjeze -

Mult prea târziu, pentru vise, realităţi să-mi inventeze…

La etajul cinci, la mine, e vederea pân’ la munte,

Deşi stau în Bucureştii grijilor mult preamărunte…

Când lumina-i mai discretă sub plafoanele de nori,

Toate piscurile dârze trimit pân-aici scrisori!

Dacă plouă-n depărtare, ştiu de-ndată ce m-aşteaptă

Şi nu trebui’ să m-anunţe nimeni vremea când se-ndreaptă;

Curcubeul îmi invită ochiul pe sub a lui poartă,

Ca o strajă a Naturii - paralelă cu-a mea soartă…

Cel mai mult îmi place seara, care este-o-ncununare

Pe ale Creaţiei trepte, ducând mintea în uitare…

Astrul zilei se topeşte parcă sub propria-i şarjă,

Luându-şi norii drept stindarde de lumină, ca o marjă…

Peste case,-o linie curbă mai întârzie-a serii faptă,

Punând ziua-n partea stângă şi-ntunericu-n a dreaptă,

Însă lupta-i inegală, fiindcă stele multe-nclină

Talerul de partea nopţii, aşternându-i drum să vină…

Eu stau sprijinit cu mâna pe-a terasei balustradă -

Ochiu-mi cată-n depărtare piscuri ‘nalte să mai vadă;

Cât încă mai e lumină, kilometrii-s fără rost,

Iar eu îmi aduc aminte ce frumoasă zi a fost…

De mi-aţi fi oaspeţi cu toţii, I-am întoarce poezia

Celui Care stăpâneşte la perfecţie prozodia,

Creatorului măiastru ce în versuri de natură

Zilnic Zidirea-Şi descrie la mine în bătătură!